Diari Oficial de la Generalitat Valenciana


Sumari del DOGV 5673, del 04-01-2008 (2007/15970)

ORDRE de 10 de desembre de 2007, del conseller de Medi Ambient, Aigua, Urbanisme i Habitatge, sobre delegació de determinades atribucions.
------------------------------------------------------------------------------------------------------------------------------------------

### Dades del document

Número de DOGV
:   5673

Data del DOGV
:   04-01-2008

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2007/15717


Data del document
:   10-12-2007

Organisme emissor
:   Conselleria de Medi Ambient, Aigua, Urbanisme i Habitatge

Tipus de document
:   Ordre

Anàlisi jurídica

 Descriptors 

:   * delegació de poders
    * competència administrativa
    * administració regional

ORDRE de 10 de desembre de 2007, del conseller de Medi Ambient, Aigua, Urbanisme i Habitatge, sobre delegació de determinades atribucions. [2007/15161]  
La publicació del Decret 131/2007, de 27 de juliol, pel qual s'aprova el Reglament orgànic i funcional de la conselleria de Medi Ambient, Aigua, Urbanisme i Habitatge, fa necessari concretar l'exercici de competències existents de conformitat amb la nova organització de la conselleria per a una major celeritat i eficàcia en la seua actuació, i redundar així en benefici tant dels ciutadans que es relacionen amb aquesta com de la mateixa Administració que, d'aquesta manera, aconsegueix una major eficiència en l'exercici de les competències que té assignades.   
Per això, de conformitat amb el que estableix l'article 13 de la Llei 30/1992, de 26 de novembre, de règim jurídic de les administracions públiques i del procediment administratiu comú, i fent ús de les facultats que em confereixen els articles 28 i 63 de la Llei 5/1983, de 30 de desembre, del Consell,   
ORDENE  
Article 1  
Delegar el titular de la Secretaria Autonòmica de Medi Ambient, Aigua, Urbanisme i Habitatge per a l'exercici de les competències relatives a:  
1. La potestat sancionadora atribuïda per les lleis sectorials en matèries pròpies de la competència d'aquesta conselleria, sense perjudici del que disposa l'apartat 3 de l'article 5 d'aquesta ordre.  
2. La formalització dels contractes prevista en la normativa de contractes de les administracions públiques.   
Article 2   
Delegar el titular de la Sotssecretaria d'aquesta conselleria per a l'exercici de les competències relatives a:   
1. L'autorització i la disposició de les despeses corresponents al capítol I respecte de tot el personal d'aquesta conselleria, llevat de les incidències de nòmina.   
2. Les modificacions pressupostàries que, dins dels límits legals i pressupostaris, siguen competència de la conselleria, a proposta del departament corresponent.   
3. La formalització de tots els ingressos de la conselleria, inclòs el compliment de les fases de definició del dret, el reconeixement d'aquest i la proposta d'ingrés, i també la firma dels documents comptables corresponents.   
4. La cancel·lació de les garanties que s'hagen constituït en matèria de contractació administrativa, d'acord amb la normativa de contractes de les administracions públiques.   
5. La resolució de les següents incidències que es produïsquen durant l'execució dels contractes, convenis o subvencions que s'atorguen: correcció d'errades, liquidació d'interessos i indemnitzacions.  
6. Si escau, els actes administratius que s'han de dictar en execució de resolucions judicials que afecten aquesta conselleria.   
Article 3   
1. Delegar el titular de la Sotssecretaria i els titulars de les direccions generals d'aquesta conselleria per a l'exercici de les les competències següents:   
a) L'aprovació definitiva d'estudis, avantprojectes i projectes en l'àmbit de les seues respectives matèries.   
b) L'autorització de propostes de documents comptables derivats de l'execució del pressupost imputables als seus programes pressupostaris.   
c) La retenció de crèdit, autorització i disposició de despeses, liquidació de crèdits exigibles i sol·licituds d'ordenació de pagaments corresponents als contractes menors dels capítols II i VI, i les de qualsevol import del capítol VIII, dels corresponents programes pressupostaris.  
d) El reconeixement de les obligacions i les corresponents propostes de pagament, com també l'aprovació dels justificants necessaris per a pagar els capítols II, IV, VI, VII i VIII dels corresponents programes pressupostaris, sense perjudici del que preveu l'apartat 2 d'aquest article.  
e) La designació del facultatiu director de les obres i del coordinador de seguretat i salut d'aquestes, i també del facultatiu que ha d'assistir, en representació de la Generalitat, a les recepcions de les obres, de conformitat amb el que estableix la Llei de contractes de les administracions públiques.   
f) Les resolucions que autoritzen el pagament a compte per materials recollits o instal·lacions i equips, de conformitat amb la normativa en matèria de contractació administrativa.   
g) Les resolucions de devolució de garanties, en els expedients que així corresponga, de conformitat amb la normativa vigent en cada cas, sense perjudici del que preveu l'apartat 4 de l'article 2 d'aquesta ordre.  
2. Delegar el titular de l'Àrea de Planificació i Infraestructures Hidràuliques de la Direcció General de l'Aigua per a la firma, en tot allò corresponent a les liquidacions de crèdits exigibles i sol·licituds d'ordenació de pagament, i també per a l'aprovació dels justificants necessaris per a efectuar el pagament dels capítols II, IV, VI, VII i VIII dels corresponents programes pressupostaris.  
Article 4   
Delegar el titular de la Secretaria General Administrativa per a l'exercici de les competències següents:  
1. L'exercici de les competències sobre la gestió del capítol I de la classificació econòmica dels pressupostos de la Generalitat pel que fa a incidències en nòmina respecte de tot el personal d'aquesta conselleria.  
2. La firma de tots els documents comptables que siguen necessaris per a la imputació pressupostària dels pagaments realitzats a través del sistema de bestretes de caixa fixa per part de les habilitacions de pagaments adscrites a la sotssecretària.   
Article 5   
Delegar els titulars de les direccions territorials d'aquesta conselleria per a l'exercici de les competències següents:  
1. L'aprovació dels comptes justificatius per a la imputació pressupostària dels pagaments realitzats a través del sistema de bestretes de caixa fixa per part de les habilitacions de pagaments adscrites a les direccions territorials de la conselleria, com també l'aprovació i l'execució de la despesa inclosa en el pagament.   
2. L'aprovació dels justificants necessaris derivats de qualsevol expedient de contractació i de subvencions la tramitació de les quals els corresponga.  
3. La incoació dels procediments sancionadors que els corresponga, en material forestal i en matèria de camins ramaders, de conformitat amb la normativa reguladora vigent en cada cas.  
Article 6  
La delegació d'atribucions que es disposa en aquesta ordre no impedeix que el conseller de Medi Ambient, Aigua, Urbanisme i Habitatge puga advocar el coneixement i la resolució de tots els assumptes que considere oportuns; així mateix, podrà revocar-la en qualsevol moment, de conformitat amb el que estableix l'article 63.5 de la Llei 5/1983, de 30 de desembre, del Consell.  
Article 7   
Les resolucions que es dicten per raó de la delegació conferida per aquesta ordre posen fi a la via administrativa, de conformitat amb el que estableixen els articles 13.4 i 109 c) de la Llei 30/1992, de 26 de novembre, de règim jurídic de les administracions públiques i del procediment administratiu comú.   
Article 8  
Sempre que es faça ús de la delegació de funcions contingudes en aquesta ordre, s'haurà de fer constar en la resolució adoptada, de conformitat amb el que estableix l'article 13.4 de l'esmentada Llei 30/1992, i article 63.6, de la llei del Consell.  
DISPOSICIONS DEROGATÒRIES  
Primera  
Queda derogada l'Ordre de 31 de juliol de 2007, de la conselleria de Medi Ambient, Aigua, Urbanisme i Habitatge, sobre delegació de competències sancionadores.  
Segona  
Queda derogada la Resolució de 13 d'agost de 2003, del conseller de Territori i Habitatge, sobre delegació de l'exercici de competències en determinats òrgans de la conselleria.  
DISPOSICIÓ FINAL  
Aquesta ordre produirà efectes l'endemà de la publicació en el Diari Oficial de la Comunitat Valenciana.   
València, 10 de desembre de 2007  
El conseller de Medi Ambient, Aigua, Urbanisme i Habitatge,  
José Ramón García Antón